ET Euroopa Liidu Teataja C 322/4

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 322/04

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„CASATELLA TREVIGIANA”

EÜ nr: IT-PDO-0105-0982-19.03.2012

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — ☒ Toote kirjeldus —  Geograafiline piirkond —  Päritolutõend — ☒ Tootmismeetod —  Seos piirkonnaga —  Märgistus —  Riiklikud nõuded —  Muu [ ]

2. Muudatus(t)e liik:

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote kirjeldus:

Nähakse ette kehtivas spetsifikaadis kindlaksmääratud suurustest väiksem suurus. Praegu on nn väikese ketta vähimaks kaaluks kehtestatud 0,25 kg. Taotluse eesmärk on hakata tootma juustu „Casatella Trevigiana” (KPN) väikest ketast vähima kaaluga 0,20 kg ja läbimõõduga mitte 8–12 cm, vaid 5–12 cm.

Külje kõrgus (4–6 cm) jääb muutumatuks.

Muudatust oli vaja, kuna kõnealune suurus liigitatakse turul ühe portsjoni kategooriasse ja see vastab hästi väikeste perede ja üksinda elavate inimeste vajadustele. Muudatus aitaks laiendada tarbijate sihtrühma ning asetaks juustu „Casatella Trevigiana” turustamisahelas paremale kohale, edendades ühtlasi toote laialdasemat levikut piirkondlikul, riiklikul ja rahvusvahelisel tasandil.

3.2. Tootmismeetod:

Heakskiidetud veisetõugude loetelusse lisatakse eelmisest heakskiidetud spetsifikaadist eksituse tõttu välja jäänud Burlina tõug ja tõugude ristandid. Burlina on Veneto maakonna omamaine veisetõug, mida on enamikus sealsetes lautades alati kasvatatud. Kuni 1930. aastani oli see levinuim piimakarjatõug, kuhu kuulus üle 15 000 isendi. Burlina tõult saadavat piima kasutati maakonna tavapäraste juustude tootmiseks. Aja jooksul on seda tõugu veiste arv märkimisväärselt vähenenud. Tänu omamaiste veisetõugude ja piiratud etniliste rühmade registri sisseseadmisele ning piima kvaliteedi parandamise kavadele hakati alates 1985. aastast seda tõugu uuesti edendama hakatud. Burlina tõugu lehmade piim sobib suurepäraselt juustu „Casatella Trevigiana” tootmiseks.

KOONDDOKUMENT

NÕUKOGU MÄÄRUS (EÜ) nr 510/2006

„CASATELLA TREVIGIANA”

EÜ nr: IT-PDO-0105-0982-19.03.2012

KGT ( ) KPN ( X )

1. Nimetus:

„Casatella Trevigiana”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.3. Juust

3.2. Toote kirjeldus, mida punktis 1 esitatud nimetus tähistab:

Pehme juust, mis on valmistatud Frisona, Pezzata Rossa, Bruna ja Burlina tõugu veiste ja nende tõugude ristandite täispiima kalgendamise teel. Tarbimisse andmisel on juust järgmiste organoleptiliste omadustega: pehme, läikiv, kergelt kreemjas ja suussulav juustumass, mille värv varieerub piimjasvalgest kreemikasvalgeni; võib sisaldada väikseid augukesi. Juustu „Casatella Trevigiana” (KPN) ei saa selle tekstuuri tõttu liigitada väga kreemjate ega määrdejuustude hulka.

Koorik puudub või on vaevumärgatav, juustu kuju on üldjuhul silindriline.

Juustul on kerge ja värske piimalõhn.

Maitse on mahe ja piimane, kergelt hapuka varjundiga.

Keemilised omadused: niiskus: 53–60 %; rasvad: 18–25 % massist; valgud: > 12 % massist.

Füüsikalised omadused: kuju: silindriline; kaal: suur ketas: 1,8–2,2 kg; väike ketas: 0,20–0,70 kg; läbimõõt: suur ketas: 18–22 cm; väike ketas: 5–12 cm; alumine serv: suur ketas: 5–8 cm; väike ketas: 4–6 cm.

3.3. Tooraine (üksnes töödeldud toodete puhul):

Juustu „Casatella Trevigiana” (KPN) valmistamiseks kasutatav piim peab olema toodetud Treviso provintsile vastava geograafilise piirkonna lautades.

Töötlemisele suunatud piima rasvaprotsent peab olema üle 3,2 %. Piim ei tohi sisaldada konservante, keelatud on ka ternespiima ja selgete haigustunnustega veiste piima kasutamine. Laudas peab piima säilitama külmutusseadmetes. Juustu valmistamist ei tohi alustada hiljem kui 48 tundi pärast lüpsmist.

3.4. Sööt (üksnes loomse päritoluga toodete puhul):

Juustu „Casatella Trevigiana” (KPN) valmistamiseks kasutavat piima andvate veiste sööda puhul tuleb arvestada järgmist:

— toiduratsioon peab sisaldama 90 % ulatuses sööta, mis pärineb punktis 4.3 määratletud geograafilisest piirkonnast;

— vähemalt 60 % lüpsilehmade päevases toiduratsioonis sisalduvast kuivainest peab olema kuivsööt;

— keelatud on järgmiste nimetatud tootmispiirkonnale ebatüüpiliste söötade kasutamine: söödapeet, tsitruseliste ja oliivide viljad ja töötlemisjäägid, esparsett ja kroon-magusristik, artišoki, lillkapsa, kaalika ja tomati terved viljad või taimede töötlemisjäägid.

3.5. Tootmise erietapid, mis peavad toimuma määratletud geograafilises piirkonnas:

Kõik tootmisetapid (veiste kasvatamine ja piima tootmine, kalgendamine, kalgendi töötlemine, juustu vormimine, nõrutamine, soolamine ja laagerdumine) peavad toimuma punktis 4 määratletud piirkonnas.

Piima töötlemisetapid on järgmised: veiste kasvatamine, piima tootmine, töötlemine, laagerdamine.

3.6. Erieeskirjad viilutamise, riivimise, pakendamise jm kohta:

Juust „Casatella Trevigiana” (KPN) antakse tarbimisse pakendatult. Kuna juust „Casatella Trevigiana” (KPN) on väga õrn ja kergesti riknev nn pehme teraga juust, võib pakendamata toote pikaajaline transportimine rikkuda tema organoleptilisi ja keemilis-füüsikalisi omadusi, mõjutades toote laagerdumisaega ja -viisi.

Selleks et tagada tootele iseloomulike kvalitatiivsete omaduste säilimine, peab tootmise ja pakendamise vahele jääv aeg olema niisiis võimalikult lühike. Seetõttu tuleb juust „Casatella Trevigiana” (KPN) pakendada tootmispiirkonnas, et tagada toote ehtsus, jälgitavus ja kontroll, samuti selle keemiliste, füüsikaliste ja organoleptiliste omaduste muutusteta säilimine.

3.7. Erieeskirjad märgistamise kohta:

Juustu „Casatella Trevigiana” (KPN) tähistamiseks kasutatakse alljärgnevalt esitatud märgistust.

Tähise „Denominazione d'Origine Protetta” võib asendada lühendiga „DOP” (KPN).

Märgistuse üla- ja alaosa proportsioone ei tohi muuta ning need on esitatud eespool oleval joonisel. Juustu kaitsvale välisümbrisele peab olema kinnitatud kaubamärk.

Välisümbrisel ei tohi esitada toodet kiitvaid või tarbijaid muul viisil eksitavaid märkuseid.

Märgistuse mõõtmed peavad olema pakendi mõõtmete suhtes järgmises proportsioonis: kirja „Casatella” laius ei tohi olla väiksem kui 80 % pakendi läbimõõdust.

Juustu eripära arvestades ei ole lubatud esitada otse selle pinnal mingeid märkuseid.

Ülalpool kirjeldatud tähise ja kirjaga varustatud pakendi kasutamine on kohustuslik.

4. Geograafilise piirkonna täpne määratlus:

Kogu Treviso provintsi piiridesse jääv ala.

5. Seos geograafilise piirkonnaga:

5.1. Geograafilise piirkonna eripära:

Juustu „Casatella Trevigiana” (KPN) omadused ja eripära on tihedalt seotud selle toote kohaliku, koduse ja talupoegliku päritoluga, samuti käsitööndusliku juustuvalmistamise tehnoloogia arenguga ja tootmispiirkonnale omaste bakteritüvedega. Juustu „Casatella Trevigiana” (KPN) kvaliteet ja eripära sõltub otseselt piima mikrofloora omadustest, aga ka töötlemistemperatuurist ja -ajast, millest omakorda sõltuvad bakterite liigid, tüved ja kontsentratsioon.

5.2. Toote eripära:

Juust „Casatella Trevigiana” on pehme, läikiv, kergelt kreemjas ja suussulav juustumass, mille värv varieerub piimjasvalgest kreemikasvalgeni; võib sisaldada väikseid augukesi.

Koorik puudub või on vaevumärgatav, juustu kuju on üldjuhul silindriline. Juustul on kerge ja värske piimalõhn, maitse on mahe ja piimane, kergelt hapuka varjundiga.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Viimased uuringud näitavad, et juustu tootmispiirkonnas aastate jooksul väljakujunenud mikroflooras võib eristada erinevaid termofiilsete streptokokkide tüvesid, mille metaboolsed omadused ja aktiivsus mängivad põhirolli hapendamisprotsessis ning annavad samas tootele selle maitseomadused, nagu laagerdunud juustu kergelt hapuka maitse.

Proteolüütiliselt aktiivsed termofiilsed piimhappebakterid, mida on küll arvuliselt vähem, aitavad omakorda kaasa kaseiinide lagunemisele ja molekulide või nende eelkäijate tekkele, mis annavad juustule iseloomuliku tekstuuri, laagerdumisastme ja maitse – need eripärased ja kordumatud tunnused, mida on võimatu saavutada toomispiirkonnast väljaspool.

Tootjate poolt kasutatav töötlemistehnika, mille puhul kasutatakse madalat kalgendumistemperatuuri, on kujunenud välja traditsioonide põhjal, mis aitavad baktereid Streptococchi ja termofiilseid piimhappebaktereid Lattobacilli termofili väärtustada ning rohkem esile tuua.

See aitab ka rõhutada ja kinnistada peamisi juustu „Casatella Trevigiana” (KPN) organoleptilisi omadusi.

Selle Treviso piirkonna iseloomuliku juustu päritolu on seotud koduse juustuvalmistamise iidse traditsiooniga. Tootmistehnoloogiat anti edasi suuliselt ja see tugines väga lihtsatele meetoditele. Seetõttu võib öelda, et tootele on pannud aluse Treviso piirkonna juustuvalmistamise traditsioonid, mida alates 1962. aastast kutsutakse „iidseteks”.

Leidub arvukaid kirjalikke tõendeid selle kohta, et Casatella juust on Treviso päritolu.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Casatella Trevigiana” spetsifikaadi muutmise taotluse 8. juuli 2011. aasta Itaalia Vabariigi Teatajas nr 157.

Spetsifikaadi terviktekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

minnes otse põllumajandusministeeriumi veebilehele (http://www.politicheagricole.it), seejärel klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all'esame dell'UE [regolamento (CE) n. 510/2006)]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.